Covid-19-statistieke: Minder as 8% toets positiefArgieffoto bloot ter illustrasie van Covid-19. (Foto: Unsplash) Die koers waarteen Suid-Afrikaners positief toets vir Covid-19 daal steeds, met 7,6% wat Saterdag positief getoets het. Dit is aansienlik laer as Vrydag (8,7%) en ook laer as die weeklikse gemiddeld van 8,4%. Altesaam 2 489 mense het Saterdag positief getoets vir Covid-19, van wie die meeste weereens in Gauteng (942), die Wes-Kaap (418) en KwaZulu-Natal (349). Net 53 mense in die Noord-Kaap het positief getoets vir die virus. Nege sterftes is Saterdag aangeteken. Net 43 mense is die afgelope 24 uur met Covid-19 in die hospitaal opgeneem. Daar is tans 4 156 mense met Covid-19 in die hospitaal, van wie die meeste in openbare hospitale (2 111) opgeneem is. Altesaam 16 186 mense is Saterdag teen Covid-19 ingeënt, van wie die meeste (5 819) in Gauteng. Dié provinsie het die afgelope week aangekondig dat inentingsentrums by skole aangebring sal word, in ŉ poging om meer mense teen die koronavirus in te ent.